Diari Oficial de la Generalitat Valenciana


Sumari del DOGV 4440, del 14-02-2003 (2003/1102)

RESOLUCIÓ de 28 de gener de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria d'Economia, Hisenda i Ocupació de la Generalitat Valenciana i el Consell Valencià de Col·legis Oficials de Graduats Socials per a la realització d'activitats de foment de la prevenció dels riscos laborals.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4440

Data del DOGV
:   14-02-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1102


Data del document
:   28-01-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Economia, Hisenda i Ocupació
    * col·legi professional
    * cooperació administrativa
    * seguretat en el treball

RESOLUCIÓ de 28 de gener de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria d'Economia, Hisenda i Ocupació de la Generalitat Valenciana i el Consell Valencià de Col·legis Oficials de Graduats Socials per a la realització d'activitats de foment de la prevenció dels riscos laborals. [2003/X1102]
  
Subscrit, després de la tramitació prèvia reglamentària, entre la Conselleria d'Economia, Hisenda i Ocupació de la Generalitat Valenciana i el Consell Valencià de Col·legis Oficials de Graduats Socials, el 14 de novembre de 2002, un Conveni Marc de col·laboració per a la realització d'activitats de foment de la prevenció dels riscos laborals, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0002/2003, i que figura com a annex d'esta resolució.
  
València, 28 de gener de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Conselleria d'Economia, Hisenda i Ocupació de la Generalitat Valenciana i el Consell valencià de col·legis oficials de graduats socials per a la realització d'activitats de foment de la prevenció dels riscos laborals
  
València, 14 de novembre de 2002
  
REUNITS
  
D'una part, l'Hble. senyor Vicente Rambla Momplet, conseller d'Economia, Hisenda i Ocupació de la Generalitat Valenciana, facultat per a este acte en virtut de les atribucions que li conferix la Llei 5/83, de 30 de desembre, del Govern Valencià i autoritzat per Acord del Govern Valencià de data 28 d'octubre de 2002.
  
D'una altra part, l'Excm senyorManuel Chover Lara, amb DNI 76.916.281-Y, en qualitat de president del Consell Valencià de Col·legis Oficials de Graduats Socials, nomenat per Acord de l'Assemblea General en sessió de 21 d'octubre de 2000, i facultat per a este acte en virtut del que disposa l'article 12 dels seus estatuts.
  
Ambdues parts tenen i es reconeixen capacitat suficient per a la firma del present conveni, i a l'efecte,
  
MANIFESTEN
  
I. La Conselleria d'Economia, Hisenda i Ocupació de la Generalitat Valenciana es configura com el departament encarregat de gestionar els distints àmbits i programes que tenen per finalitat promoure la creació d'ocupació, mitjançar en el mercat de treball, disciplinar les relacions sociolaborals i incrementar la qualificació professional de la població activa, per tant és el màxim òrgan encarregat de l'execució de la legislació laboral de l'Estat, exercint les competències que legalment té atribuïdes a estos efectes.
  
En concret i respecte de la Prevenció dels Riscos Laborals, correspon a la Conselleria a través de la Direcció General de Treball i Seguretat Laboral l'exercici de les funcions de prevenció i protecció de la salut laboral i la regulació de les condicions individuals i col·lectives de treball en els casos en què legalment procedisca.
  
Entre els factors que poden contribuir a una aplicació efectiva de les disposicions vigents i com a complement a les accions que està realitzant l'administració cal assenyalar la necessitat d'incorporar la Prevenció de Riscos Laborals (PRL) en el cercle de la Innovació i el Desenrotllament Tecnològic des de la perspectiva de les necessitats de les empreses, tal com s'ha vingut realitzant en altres àmbits relacionats amb el desenrotllament de productes, la producció, la gestió de la qualitat i la protecció al medi ambient.
  
Una de les iniciatives que es recullen en el Pla d'Acció contra els Riscos Laborals, que el Govern Valencià ha posat en marxa i que establit per als anys 1998/2001, a més de suposar el compliment dels compromisos adquirits amb els agents econòmics i socials més representatius de la Comunitat Valenciana en el marc de l'ACORD VALENCIÀ PER A L'OCUPACIÓ I LA FORMACIÓ (AVEF), estén el seu àmbit temporal d'actuació al període 2000-2006, coincidint amb el PROGRAMA OPERATIU DE LA COMUNITAT VALENCIANA (POVC) presentat a la Comissió Europea en el Marc de Suport Comunitari i el Pla de Desenrotllament Regional per a les Regions de l'Objectiu 1.
  
En este mateix sentit, l'Orde de 22 d'abril de 2002, de la Conselleria d'Economia, Hisenda i Ocupació, per la qual s'establixen les bases que regulen les ajudes per al desenrotllament d'accions de prevenció de riscos laborals i promoció d'activitats destinades a la millora de la seguretat i salut en el treball té per objecte regular les bases del règim d'ajudes, que s'enquadra en l'àmbit d'actuació fins a l'any 2006, coincidint amb el Programa Operatiu de La Comunitat Valenciana i introduïx com a novetat en el procediment de concessió, la subscripció de convenis de col·laboració amb determinades entitats perquè permeten una àmplia formulació en el desenrotllament d'actuacions i una concreció d'obligacions i drets ajustada a cada una d'elles.
  
Les ajudes establides per esta orde poden finançar la realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat, i la seua promoció, així com l'elaboració de manuals i guies pràctiques d'avaluació i d'autoaplicació al si de les empreses.
  
II. Per la seua banda, el Consell Valencià de Col·legis Oficials de Graduats Socials, configura un conjunt ampli de coneixements, capacitat i experiència provada en camps relacionats amb la matèria de la prevenció dels riscos laborals.
  
III. Per consegüent, el present instrument, és un clar exemple de l'actuació coordinada de les administracions públiques, en particular de les administracions general i institucional de la Generalitat Valenciana i una evident optimació dels seus recursos, llocs en comú en este cas amb un objectiu centrat en la Prevenció de Riscos Laborals.
  
En virtut d'això, de conformitat amb allò que s'ha exposat, ambdues parts acorden la formalització del present conveni d'acord amb les següents
  
Clàusules:
  
Primera. Objecte del conveni
  
L'objecte del present conveni, és la col·laboració entre la Conselleria d'Economia, Hisenda i Ocupació i el Consell Valencià de Graduats Socials per a promoure la millora de les condicions de treball a través d'un augment en el nivell de la protecció i de la seguretat i salut dels treballadors en el treball, així com fomentar aquelles activitats per a reduir els riscos laborals i promoure estructures eficaces de prevenció.
  
Així mateix, té per objecte potenciar la Prevenció de Riscos Laborals entre les pimes-clients dels despatxos professionals i/o assessories empresarials dels Graduats Socials de la Comunitat Valenciana.
  
Segona. Obligacions del Consell Valencià de Col·legis Oficials de Graduats Socials
  
El Consell Valencià de Col·legis Oficials de Graduats Socials es compromet a fomentar servicis i activitats en l'àmbit de la professió, així com a organitzar cursos, conferències, col·loquis, seminaris, congressos o qualsevol altra activitat anàloga encaminada a la formació, el perfeccionament i el reciclatge professional en prevenció de riscos laborals, així com a col·laborar amb l'administració de la Generalitat Valenciana a estos fins.
  
Així mateix, el Consell Valencià de Col·legis Oficials de Graduats Socials es compromet a fer constar de manera explícita el suport de la Unió Europea, als efectes de publicitat relativa al cofinançament per fons FEDER, prevista en el Reglament CE núm. 1159/2000 de 30 de maig, així com omplir les fitxes de seguiment, indicadors i documentació complementària que exigisca en cada moment la Comissió Europea.
  
D'altra banda, el Consell Valencià de Col·legis Oficials de Graduats Socials es compromet a complir amb els requisits establits per les normes de control financer que corresponen a la Intervenció General de la Generalitat Valenciana, així com amb la normativa establida en matèria de subvencions, i en especial, amb els requisits exigits per l'Orde de 22 d'abril de 2002, de la Conselleria d'Economia, Hisenda i Ocupació, per la qual s'establixen les bases que regulen les ajudes per al desenrotllament d'accions de prevenció de riscos laborals i promoció d'activitats destinades a la millora de la seguretat i salut en el treball.
  
Tercera. Obligacions del Govern Valencià
  
Els convenis específics amb la Conselleria d'Economia, Hisenda i Ocupació, es formularan a càrrec de les dotacions pressupostàries que per a cada exercici s'establisquen, d'acord amb l'Orde de 22 d'abril de 2002, de la Conselleria d'Economia, Hisenda i Ocupació, per la qual s'establixen les bases que regulen les ajudes per al desenrotllament d'accions de prevenció de riscos laborals i promoció d'activitats destinades a la millora de la seguretat i salut en el treball.
  
Quarta. Programa d'actuació
  
Per al desplegament de les activitats a què es referix la clàusula primera del present conveni, ambdues parts planificaran i executaran programes d'actuació conjunta, especialment els relacionats amb la prevenció de riscos laborals.
  
El contingut de les activitats que es duguen a terme en aplicació del present conveni marc, podrà ser objecte de convenis específics que s'hi incorporaran progressivament, a mesura que es vagen formalitzant, i en constituiran part inseparable.
  
En qualsevol cas, les activitats objecte de subvenció, estaran supeditades a les disponibilitats pressupostàries per a cada exercici.
  
Cinquena. Comissió Mixta
  
Es constituïx una Comissió Mixta per a la Gestió i Seguiment del present Conveni Marco i dels Convenis Específics que se subscriguen a l'empara del mateix.
  
Esta estarà constituïda per dos membres de cada una de les dues institucions, que seran designats pel president del Consell Valencià de Col·legis Oficials de Graduats Socials i pel conseller d'Economia, Hisenda i Ocupació de la Generalitat Valenciana.
  
Les funcions de la Comissió Mixta consistiran en el seguiment i control del compliment del present conveni, a més de totes aquelles funcions que específicament se li encomanen en el conveni o convenis específics que el despleguen.
  
Sisena. Interpretació i Solució de discrepàncies.
  
La interpretació i la solució de discrepàncies del present conveni s'efectuarà de mutu acord entre les parts firmants.
  
El coneixement de les qüestions litigioses que es deduïsquen de l'execució del present conveni, serà competència de la Sala Contenciosa Administratiu del Tribunal Superior de Justícia de la Comunitat Valenciana.
  
Setena. Vigència.
  
El present conveni marc entrarà en vigor en el moment de la seua firma i la seua vigència s'estendrà, sense perjuí de les modificacions que puguen d'ara endavant aprovar-se, fins al 31 de desembre de 2006, coincidint amb el Programa Operatiu de la Comunitat Valenciana, al terme del qual es procedirà a avaluar-lo en orde a la possibilitat de la seua pròrroga, que en tot cas, requerirà l'autorització del Govern Valencià.
  
I en prova de conformitat firmen en triple versió i a un sol efecte el present conveni, al lloc i en la data adés indicats.
  
El conseller d'Economia, Hisenda i Ocupació,
  
VICENTE RAMBLA MOMPLET
  
El president del Consell Valencià de Col·legis Oficials de Graduats Socials,
  
MANUEL CHOVER LARA